Zatiaľ nevieme presne, ako dlho dokáže vírus prežívať na infikovaných povrchoch. Nový vírus sa však pravdepodobne správa podobne ako iné koronavírusy.
Na povrchoch tak môže patogén zotrvať niekoľko hodín až dní, v závislosti od okolitých podmienok, ako sú typ povrchu, teploty a vlhkosti prostredia.
Testy amerických výskumníkov ukazujú, že na povrchoch z polypropylénu môže vírus vydržať až tri dni, na nehrdzavejúcej oceli dva dni, na medených povrchoch štyri hodiny. Na kartóne zrejeme prežíva okolo 24 hodín.
Neznamená to však, že musíte drhnúť dezinfekciou všetky predmety, ktoré si prinesiete do domácnosti.
Mnohí sa napríklad obávajú, že sa nakazia z infikovaných potravín, no ak ste dodržali zásady bezpečného nakupovania, držali si odstup od ľudí a dôsledne si umývali ruky, riziko je minimálne. V prípade čerstvej zeleniny a ovocia naozaj postačí, ak ho ich dobre opláchnete vodou.
Ak však máte podozrenie, že je niektorý z povrchov znečistený, WHO vám odporúča použiť bežný dezinfekčný prostriedok.
Na čistenie použite jednorazové utierky, ktoré jednoducho zahodíte. Ruky si poriadne umyte vodou a mydlom alebo aspoň použite dezinfekčný gél na alkoholovej báze.